മുസ്ലിയാരങ്ങാടി വാഹനാപകടം ദേശീയപാതയില് നാല് മണിക്കൂര് ഗതാഗത തടസ്സം കൊണ്ടോട്ടി: നിയന്ത്രണംവിട്ട മിനിലോറി ടാങ്കറിലും ചരക്ക് ലോറിയിലുമിടിച്ച് ദേശീയപാതയില് നാല് മണിക്കൂറോളം ഗതാഗതം മുടങ്ങി. ശനിയാഴ്ച രാവിലെ 10.40ഓടെ മുസ്ലിയാരങ്ങാടി ബസ് വെയ്റ്റിങ് ഷെഡിന് സമീപമാണ് അപകടം.മലപ്പുറം ഭാഗത്തുനിന്ന് ചെങ്കല് കയറ്റിവന്ന ലോറി ടാങ്കറിന് പിറകിലും ചരക്ക് ലോറിയുടെ മധ്യഭാഗത്തും ഇടിക്കുകയായിരുന്നു. ഇടിയുടെ ആഘാതത്തില് മിനിലോറിയുടെ മുന്ഭാഗം പാടെ തകര്ന്നു. ചരക്ക് ലോറിയുടെ മധ്യത്തിലെ വീല്സെറ്റും ക്രാങ്കുമെല്ലാം പൊട്ടിയതിനാല് വാഹനം അനങ്ങാതായി. കാബിനില് കുടങ്ങിയ മിനിലോറി ഡ്രൈവറെ പൊലീസും നാട്ടുകാരും ചേര്ന്ന് വാഹനം വെട്ടിപ്പൊളിച്ചാണ് പുറത്തെടുത്തത്. പരിക്കേറ്റ ഇദ്ദേഹത്തെ ആശുപത്രിയില് പ്രവേശിപ്പിച്ചു. അപകടത്തില്പെട്ട വാഹനങ്ങള് റോഡില് കുടുങ്ങിയതോടെ ദേശീയപാതയില് വന് ഗതാഗതക്കുരുക്കായി. തുടര്ന്ന് വാഹനങ്ങള് മറ്റു ചെറുറോഡുകളിലൂടെ തിരിച്ചുവിട്ടു. വാഹനങ്ങള് െക്രയിന് ഉപയോഗിച്ച് മാറ്റിയാണ് ഗതാഗതം പുനഃസ്ഥാപിച്ചത്. കൊണ്ടോട്ടി ട്രാഫിക് പൊലീസും മലപ്പുറത്തുനിന്ന് എത്തിയ ഹൈവേ പൊലീസും ഗതാഗതം നിയന്ത്രിച്ചു.